ธปท.เผยม.ค.เงินทุนไหลเข้าลดลง
ธปท.เผยเดือนม.ค.ปีนี้มีเงินทุนไหลเข้าสุทธิ 985 ล้านเหรียญสหรัฐ ลดลงเล็กน้อยจากเดือนธ.ค.53จากภาคธนาคารพาณิชย์นำเข้าเงินกู้ระยะสั้นและลดการฝากเงินในต่างประเทศ
28 ก.พ. 2554

ธปท.เผยเดือนม.ค.ปีนี้มีเงินทุนไหลเข้าสุทธิ 985 ล้านเหรียญสหรัฐ ลดลงเล็กน้อยจากเดือนธ.ค.53จากภาคธนาคารพาณิชย์นำเข้าเงินกู้ระยะสั้นและลดการฝากเงินในต่างประเทศ
ธนาคารแห่งประเทศไทย(ธปท.) รายงานภาวะเงินทุนเคลื่อนย้ายล่าสุดในเดือนม.ค.ปีนี้ พบว่า มีเงินทุนไหลเข้าสุทธิ 985 ล้านเหรียญสหรัฐ ลดลง 234 ล้านเหรียญสหรัฐ เมื่อเทียบกับเดือนธ.ค.ปีที่แล้วที่มีเงินทุนไหลเข้าสุทธิ 1,219 ล้านเหรียญสหรัฐ แบ่งเป็น ภาคธนาคารพาณิชย์มีการไหลเข้ามากที่สุด 1,634 ล้านเหรียญสหรัฐ ส่วนใหญ่เป็นการนำเข้าเงินกู้ระยะสั้นและการลดเงินฝากในต่างประเทศเพื่อปรับฐานะสภาพคล่องของธนาคาร เนื่องจากผู้ส่งออกมีการทำธุรกรรมป้องกันความเสี่ยงจากอัตราแลกเปลี่ยนเพิ่มขึ้น 
ขณะที่ ธปท.และภาครัฐบาลไหลเข้าสุทธิ 1,561 ล้านเหรียญสหรัฐ และ 232 ล้านเหรียญสหรัฐตามลำดับ จากการที่นักลงทุนต่างชาติยังคงซื้อพันธบัตรในตลาดรองอย่างต่อเนื่อง  
สำหรับภาครัฐวิสาหกิจมีเงินไหลออกสุทธิ 2,371 ล้านเหรียญสหรัฐ จากการที่บริษัทน้ำมันให้เงินกู้กับบริษัทในเครือในต่างประเทศเป็นสำคัญ และภาคธุรกิจที่ไม่ใช่ธนาคารพาณิชย์ มีเงินไหลออกสุทธิ 71 ล้านเหรียญสหรัฐ จากการที่บริษัทธุรกิจค้าปลีกต่างชาติถอนการลงทุนโดยตรงในไทยเป็นสำคัญ อย่างไรก็ตามเงินลงทุนในหลักทรัพย์ของต่างชาติยังคงเกินดุล จากการไหลข้าวของเงินทุนในตราสารหนี้ต่อเนื่องจากเดือนที่แล้ว
ทั้งนี้ ดุลการชำระเงินในเดือนม.ค.ปีนี้เกินดุล 1,689 ล้านเหรียญสหรัฐ ลดลงจากเดือนก่อนหน้าที่เกินดุล 2,263 ล้านเหรียญสหรัฐ